
Az USA és a nemzetközi jog viszonya az amerikai Legfelsőbb Bíróság döntésein keresztül

Dolgozatom témájául a nemzetközi jog és az amerikai Legfelső Bíróság kapcsolatát választottam több okból is. Egyrészt jogi tanulmányaim alatt mindvégig kiemelkedő figyelemmel követtem az amerikai jog egyes területeit, és a szóban forgó bírói testület meghatározó döntéseit. Másrészt pedig véleményem szerint - és ez a dolgozatban kifejtettekből is látszódni fog, az amerikai Legfelső Bíróság – lévén az alkotmánybíráskodás megteremtője - a kezdetektől fogva jelentősen befolyásolja nem csak az Amerikai Egyesült Államok, de a világ többi részének politikai, illetve jogi felfogását is. A Bíróság nemzetközi joghoz fűződő kapcsolatának közjogi alapjául az amerikai alkotmány VI. cikkét tekintem, ami kimondja, hogy „ A jelen alkotmány s annak értelmében alkotott törvények, valamint az Egyesült Államok meghatározása alapján létrejött és létrejövő nemzetközi szerződések az ország legfőbb törvényei, e törvények kötelezőek minden államban minden bíró számára tekintet nélkül az egyes államok alkotmányában vagy törvényeiben foglalt ellenkező rendelkezésekre.”
Dolgozatom célja annak bemutatása, hogy az Amerikai Egyesült Államok történelme során miként viszonyult a nemzetközi joghoz. A nemzetközi jogot nem csupán a nemzetközi közösség által létrehozott fórumok alakítják, hanem maguk az állami szervek is. Ezen megállapításból, valamint abból a tényből kiindulva, hogy az amerikai Legfelső Bíróság napjaink egyik legmeghatározóbb bírói fóruma, vizsgálódásom alapjául e szerv nemzetközi jogi tárgyú és jelentőségű döntéseit vettem. A döntések időrendben végigkísérik az amerikai jogi és politikai rendszer nemzetközi jogról – ezen belül pedig a nemzetközi szerződésekről, a nemzetközi szokásjogról, illetve a humanitárius jogról - kialakított véleményét. Megvizsgáltam továbbá azokat a témához kapcsolódó, Nemzetközi Bíróság előtt lezajlott ügyeket, melyben félként – és egyben alperesként – vett részt az Amerikai Egyesült Államok. Ezeken a döntéseken keresztül látható, hogy az amerikai belső jogrendszer milyen mértékben veszi figyelembe a nemzetközi fórum elviekben kötelező erejű döntéseit.
Mindezek alapján látható lesz, hogy az Amerikai Egyesült Államok – az egyes korokban, a nemzetközi közösségben fenn, vagy fenn nem álló hatalmi pozíciójától függően – a Legfelső Bíróság jogértelmezéseit, valamint a nemzetközi jog sajátosságait felhasználva saját érdekeinek megfelelően értelmezte-értelmezi és adott esetben hagyta- hagyja figyelmen kívül a nemzetközi jog egyes forrásait.



